Henry Cabot Lodge
Henry Cabot Lodge, 5.7.1902-27.2.1985, amerikansk politiker, sønnesøn af den ældre Henry Cabot Lodge. Lodge var republikaner og senator for Massachusetts 1937-44 og 1947-52. Han spillede en hovedrolle i Eisenhowers præsidentkampagne i 1952 og var vicepræsidentkandidat i Nixons fejlslagne kampagne i 1960. 1953-60 var han amerikansk FN-ambassadør, 1963-67 ambassadør i Sydvietnam og 1968-69 i Vesttyskland. I 1969 ledede han forhandlingerne i Paris om våbenhvile i Vietnam.